Trátase, como pue desprendese del títulu, d’una biografía del gran poeta andaluz Antonio Machado, escrita por Ian Gibson. L’escritor, afincáu n’España, ye especialista nel xéneru biográficu, destacando les dedicaes a Lorca, Dalí o Queipo de Llano.
Ligero de equipaje detalla la vida del poeta sevillanu, dende los sos primeros y felices díes nel Palaciu de les Dueñes de la capital sevillana, hasta los últimos, enfermu del cuerpu y del alma, nel Hotel Bougnol-Quintana del pueblín francés de Coilloure, onde fallez el 22 de Febreru de 1939. Pente medies d’ello, y a lo llargo de les cuasi 700 páxines del llibru, vamos viendo cómo fue la infancia y la xuventú de Machado, la rellación colos güelos, los pás y los hermanos. Les rellaciones familiares colos intelectuales de la época. La Institución Llibre d’Enseñanza y l’empiezu de la so carrera lliteraria. Les estancies en Soria, Baeza y Segovia como profesor d’institutu. El so problemáticu matrimoniu con Leonor Izquierdo, que necesitó permisu papal pues yera menor d’edá y la prematura muerte d’ésta, añu y mediu más tarde. L’alcuentru, yá en Segovia, con Pilar de Valderrama, la so musa Guiomar, que tantos problemes de cabeza-y diere. La llegada de la II República, a la qu’él contribuyó y, por fin, la Guerra, l’éxiliu y la muerte.
#000002
Dende un puntu de vista personal, la primer parte del llibru resultóme un poco «pesada», mentanto que la segunda fue tolo contrario, pero seguro qu’eso ta influyío polos acontecimientos hestóricos que la encadarmaron. Quiciás la parte más conseguida de la biografía ye la que se refier a la so rellación con Guiomar. Pilar de Valderrama, escritora aficionada con ansies de medrar, yera una muyer casada (anque con dificultaes nel matrimoniu), católica y con tres fíos, qu’enamoró a Machado la primer vez que lu fue a ver a Segovia. Ella quixo que la so rellación fuere d’amor platónicu, anque él andaba más por compartir tamién lo físico, cosa que-y causó, y asina lo recueye la so correspondencia, abondos problemes sicolóxicos. La impresión que da la llectura del llibru ye que, la de Valderrama utilizó a don Antonio pa facese un sitiu na poesía, anque nun digo que nun-y prestara esi tipu de rellación eterea con un autor yá consagráu como Machado. El casu foi que’l nuestru poeta quedó, como diz el refrán popular, «cola cabeza caliente y los pies fríos».
#000003
Tamién ye mui interesante’l vínculu que caltuvo col so hermanu Manuel, col qu’escribió unes cuantes obres teatrales, dalguna de gran ésitu, como La Lola se va a los puertos, y col que compartió tertulia lliteraria durante munchos años. Manuel, con un calter dafechamente distintu y contrariu a Antonio, yera un poeta correutu, más festivu, anque con menos fondura. El día que se produxo’l Güelpe Militar del 18 de Xunetu del 36, Manuel alcontrábase, cola so muyer, casualmente en Burgos por asuntos familiares. Nun pudo garrar l’últimu tren a Madrid y quedó en territoriu «nacional». Dende entós, y nun digo yo que nun fuere por salvar la propia vida, dedicóse a escribir sonetos a Franco, a Jose Antonio y al Alcazar de Toledo, lo cual tuvo de ser una puñalada nel corazón del so hermanu, que siempre abangó tol so esfuerciu y los sos escritos en defensa la República. La crónica de los últimos díes d’un Antonio Machado, vieyu y enfermu, cargando con una madre de 85 años y, seguramente, Alzheimer, camín del exiliu francés, son unes de les páxines más tristes qu’enxamás lleere. Los dos, madre y fíu, muertos nun espaciu de tres díes, tán enterraos nel cementeriu de Coilloure.
#000004
Pa finar, dicir que Ligero de equipaje, ye una obra imprescindible dafechu pal que quiera conocer, en detalle, la vida y el trabayu d’esi gran poeta que fue don Antonio Machado Ruiz. Sic transit gloria mundi.
#000006